Βαρνάβας Τζωρτζάτος

Ο **Μητροπολίτης Βαρνάβας** (κατά κόσμον *Νικόλαος Τζωρτζάτος*, Πάτρα, 1918 - Θεσσαλονίκη, 19 Αυγούστου 1985) ήταν Έλληνας θεολόγος συγγραφέας και ιεράρχης της Εκκλησίας της Ελλάδος, ο οποίος διετέλεσε Μητροπολίτης Κίτρους και Κατερίνης από το 1954 ως το 1985.

## Βιογραφικά στοιχεία
Γεννήθηκε στην Πάτρα το 1918. Σπούδασε στη Θεολογική Σχολή του Πανεπιστημίου Αθηνών και στη συνέχεια έγινε διδάκτορας της εν λόγω σχολής. Με το Βασιλικό Διάταγμα της 12ης Ιουνίου 1940, επιστρατεύθηκε ως στρατιωτικός ιερέας, μαζί με πολλούς άλλους ιερείς.

Μετέφρασε έργα Άγγλων και Γάλλων εκκλησιαστικών συγγραφέων. Ήταν επίσης καθηγητής της Ορθόδοξης Σχολής του Τιμίου Σταυρού Βοστώνης.

Τιμήθηκε ως επίτιμος διδάκτορας από πολλές θεολογικές σχολές στην Ευρώπη και εκπροσώπησε την Εκκλησία της Ελλάδος σε διασκέψεις στο εξωτερικό. Το 1950 ορίστηκε πρώτος διευθυντής του πρώτου θεολογικού κολλεγίου και οικοτροφείου της Εκκλησίας της Ελλάδος.

Την 28η Μαΐου 1954 εξελέγη από την Ιεραρχία της Εκκλησίας της Ελλάδος μητροπολίτης Κίτρους, διαδεχόμενος τον παραιτηθέντα για λόγους υγείας Κωνσταντίνο Κοϊδάκη. Έγινε ακαδημαϊκός, υφηγητής της Θεολογικής Σχολής του Αριστοτέλειου Πανεπιστημίου Θεσσαλονίκης.

Επί αρχιερατείας του η Μητρόπολη Κίτρους αναβαθμίστηκε υποδομικά και εκκλησιαστικά με την ανέγερση και την ανακαίνιση πολλών ιερών ναών, με χαρακτηριστικό παράδειγμα τον Καθεδρικό Ναό Θείας Αναλήψεως. Ακόμη, άφησε πλούσιο πνευματικό και ποιμαντικό έργο. Επί αρχιερατείας του ακόμη η Μητρόπολη Κίτρους τιτλοφορήθηκε "Ιερά Μητρόπολις Κίτρους και Κατερίνης" (Καταστατικός Χάρτης 590/1977 της Εκκλησίας της Ελλάδος). Αξιοσημείωτο είναι επίσης ότι ο προϊστάμενος του Καθεδρικού Ναού Θείας Αναλήψεως μέχρι το 1974 Αρχιμανδρίτης Διονύσιος Λαδόπουλος, εξελέγη πρώτος στην ιστορία μητροπολίτης της νεοσυσταθείσης τότε Ιεράς Μητροπόλεως Νεαπόλεως και Σταυρουπόλεως, που μέχρι πριν αποτελούσε τμήμα της Ιεράς Μητροπόλεως Θεσσαλονίκης. Η χειροτονία του  τελέστηκε στον Καθεδρικό Ναό Θείας Αναλήψεως από τον ίδιο τον Βαρνάβα.

Απεβίωσε από καρκίνο στις 19 Αυγούστου 1985 στη Θεσσαλονίκη και κηδεύτηκε λίγες ημέρες μετά στην Κατερίνη, όπου τάφηκε στο Παρεκκλήσιο του Αποστόλου Βαρνάβα του Ιερού Καθεδρικού Ναού Θείας Αναλήψεως Κατερίνης. Στην κηδεία και την ταφή προεξήρχε ο τότε Μητροπολίτης Αλεξανδρουπόλεως (μετέπειτα Θεσσαλονίκης) Άνθιμος (Ρούσσας).

Το 1995 εγκαινιάστηκε βιβλιοθήκη στην Κατερίνη που φέρει το όνομά του ("Βαρνάβειος Βιβλιοθήκη"). Είναι αναγνωρισμένη από το Κράτος ως ΝΠΔΔ με περισσότερα από 8.000 βιβλία και περιοδικά.

## Έργα
* Η περί των Αγίων Γραφών διδασκαλία Ιωάννου του Χρυσοστόμου, Αθήναι 1947
* Ἰωάννης ὁ Χρυσόστομος ἐπὶ τῇ βάσει τῶν ἐπιστολῶν αὐτοῦ, Αθήναι 1952
* Ἀκολουθία τοῦ Ἁγίου ἐνδόξου Ἀποστόλου Βαρνάβα μετὰ τοῦ βίου αὐτοῦ, Αθήναι 1953
* Εισηγήσεις εις την Ιεράν Σύνοδον της Ιεραρχίας της Εκκλησίας της Ελλάδος (1-29 Νοεμβρίου 1958), Αθήναι 1958
* Η καταστατική νομοθεσία της Εκκλησίας της Ελλάδος από της συστάσεως του ελληνικού βασιλείου, Αθήναι 1967
* Οι βασικοί θεσμοί διοικήσεως των ορθοδόξων πατριαρχείων μετά ιστορικών ανασκοπήσεων, Αθήναι 1972
* Η δικονομία της Ορθοδόξου Εκκλησίας της Ρουμανίας μετά ιστορικής ανασκόπησης, Αθήναι 1973
* Το εν τω παρόντι χρέος των Ορθοδόξων Εκκλησιών, Αθήναι 1974
* Οι βασικοί θεσμοί διοικήσεως της αυτοκεφάλου Εκκλησίας της Κύπρου μετά ιστορικής ανασκοπήσεως, Αθήναι 1974
* Επί των περί θρησκείας, εκκλησίας και παιδείας άρθρων του Συντάγματος: Εισήγησις προς την Ιεράν Σύνοδον της Εκκλησίας της Ελλάδος, Αθήναι 1975
* Οι βασικοί θεσμοί διοικήσεως της Αυτοκεφάλου Ορθοδόξου Εκκλησίας της Πολωνίας μετά ιστορικής ανασκοπήσεως, Αθήναι 1975
* Η αυτοκέφαλος Ορθόδοξος εκκλησία της Αλβανίας και οι βασικοί θεσμοί διοικήσεως αυτής, Αθήναι 1975
* Η θεολογία και η επιστήμη του δικαίου, Αθήναι 1975
* Η εις την εκκλησίαν της Ελλάδος υπαγωγή των εν διασπορά ελληνικών εκκλησιών και ανάκλησις αυτής, Αθήναι 1977
* Οι βασικοί θεσμοί διοικήσεως της Ορθοδόξου Εκκλησίας της Ελλάδος μετά ιστορικής ανασκοπήσεως, Αθήναι 1977

## Παραπομπές


## Πηγές
* *Εγκόλπιον Ημερολόγιον*, 2007, έκδοση Μητροπόλεως Κίτρους, Κατερίνης και Πλαταμώνος.

Βαρναβας
Κατηγορία:Επίσκοποι του 20ού αιώνα